A BIZOTTSÁG HATÁROZATA
(2004. december 28.)
a tagállamok által az ellenőrzési, felügyeleti és megfigyelési programok végrehajtására 2004. évre betervezett intézkedésekhez nyújtott közösségi pénzügyi hozzájárulásról (második részlet)
(az értesítés a B(2004) 5310. számú dokumentummal történt)
(2004/930/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok halászati ellenőrzési programjához nyújtott közösségi pénzügyi hozzájárulásról szóló, 2004. április 29-i 2004/465/EK tanácsi határozatra (1) és különösen annak 6. cikke (1) bekezdésére,
mivel:
(1)
A tagállamok a 2004. január 1. és december 31. közti időszakra vonatkozó halászati ellenőrző programjukat a programok végrehajtása során felmerülő kiadásokhoz nyújtandó közösségi pénzügyi hozzájárulás igénylésével együtt a Bizottsághoz eljuttatták.
(2)
A 2004/465/EK tanácsi határozat 4. cikkében felsorolt intézkedések igénylései közösségi finanszírozásban részesíthetők.
(3)
A 2004/465/EK tanácsi határozat 4. cikkében foglalt intézkedések 2004-ben támogatható kiadásaira biztosított közösségi hozzájárulás legmagasabb összegét, a közösségi hozzájárulás mértékét, illetve a nemzeti kiadások közösségi visszatérítésének feltételeit tagállamonként célszerű rögzíteni.
(4)
A tagállamoknak a 2004/465/EK tanácsi határozat 8. cikkének megfelelően azon év végétől számított 12 hónapon belül kötelezettséget kell vállalni, amelyben értesítést kaptak e határozatról. Eleget kell tenniük továbbá a határozat azon rendelkezésének is, amely a projektek megkezdésére és a visszatérítési igények benyújtására vonatkozik.
(5)
Az ebben a rendeletben előírt intézkedések összhangban vannak a Halászati és Akvakultúraágazati Bizottság véleményével,
ELFOGADTA EZT A HATÁROZATOT:
1. cikk
Tárgy
E határozat tagállamonként megállapítja a közösségi pénzügyi hozzájárulás összegét, a közösségi pénzügyi hozzájárulás mértékét és a 2004/465/EK tanácsi határozat 4. cikkében említett intézkedésekre nyújtható hozzájárulások feltételeit.
2. cikk
Elektronikus lokalizációs eszközök
(1) A halászati felügyelő központok számára egy hajómegfigyelési rendszeren (VMS) keresztül a hajók megfigyelését távolról lehetővé tevő elektronikus lokalizációs eszközök beszerzése és fedélzeti beszerelése során felmerülő kiadások az 1. mellékletben megállapított határokon belül hajónként legfeljebb 4 500 EUR összegű pénzügyi hozzájárulásra jogosultak.
(2) Az (1) bekezdésben meghatározott 4 500 EUR-n belül a támogatható kiadások első 1 500 EUR-ra a közösségi pénzügyi hozzájárulás mértéke 100 %.
(3) A hajónként 1 500 és 4 500 EUR közé eső támogatható kiadások közösségi pénzügyi hozzájárulásának összege legfeljebb a kiadások 50 %-a.
(4) Az elektronikus lokalizációs eszközöknek ki kell elégíteni a műholdas hajómegfigyelési rendszerekre vonatkozó részletes rendelkezések megállapításáról szóló, 2003. december 18-i 2244/2003/EK bizottsági rendelet (2) által rögzített követelményeket.
3. cikk
Új technológiák és informatikai hálózatok
A halászati tevékenységek nyomon követésével, ellenőrzésével és megfigyelésével kapcsolatos hatékony és biztonságos adatcserét lehetővé tevő számítógépes technológia és informatikai hálózatkiépítés beszerzésével, telepítésével és technikai segítségnyújtásával kapcsolatban felmerülő kiadások a II. mellékletben megállapított határokon belül a támogatható kiadások 50 %-ának megfelelő pénzügyi hozzájárulásra jogosultak. A Kerguelen-szigeteken található műholdas jelfogó és feldolgozó radarállomással kapcsolatos beruházások azonban a II. mellékletben megállapított határokon belül a támogatható kiadások 40 %-ának megfelelő pénzügyi hozzájárulásra jogosultak.
4. cikk
Új technológiát képviselő kísérleti projektek
(1) A halászati tevékenységek nyomon követését javító új technológiák megvalósításával kapcsolatos kísérleti projektekben felmerülő kiadások a III. mellékletben megállapított határokon belül a támogatható kiadások 50 %-ának megfelelő pénzügyi hozzájárulásra jogosultak.
(2) A kísérleti projekteknek eleget kell tenni a halászati tevékenységekre vonatkozó információk elektronikus átvitelére és a távérzékelésre vonatkozó kísérleti projektek feltételeinek megállapításáról szóló, 2003. augusztus 18-i 1461/2003/EK bizottsági rendeletben (3) meghatározott feltételeknek.
5. cikk
Képzés
A halászat területén végzett megfigyelési, ellenőrzési és felügyeleti feladatokért felelős köztisztviselők képzési és csereprogramjaival kapcsolatban felmerülő kiadások a IV. mellékletben megállapított határokon belül a támogatható kiadások 50 %-ának megfelelő pénzügyi hozzájárulásra jogosultak.
6. cikk
Kísérleti felügyeleti és megfigyelői rendszerek
(1) A kísérleti felügyeleti és megfigyelői rendszereknél felmerülő kiadások az V. mellékletben megállapított határokon belül a támogatható kiadások 50 %-ának megfelelő pénzügyi hozzájárulásra jogosultak.
(2) Ezeknek a projekteknek különösen ki kell elégíteni a cetfélék halászat során történő véletlenszerű kifogásával kapcsolatos intézkedések megállapításáról szóló, 2004. április 26-i 812/2004/EK tanácsi rendelet előírásait és a 88/98/EK rendelet (4) módosításáról szóló tanácsi rendelet feltételeit.
7. cikk
Kiadások felmérése
A közös halászati politika ellenőrzésében felmerülő kiadások felmérését végző rendszer megvalósítása során felmerülő kiadások a VI. mellékletben megállapított határokon belül a támogatható kiadások 50 %-ának megfelelő pénzügyi hozzájárulásra jogosultak.
8. cikk
Szemináriumok és médiaeszközök
A halászok és más szereplők, például ellenőrök, ügyészek és bírók, valamint a nagy nyilvánosság körében a felelőtlen és tiltott halászat elleni harc és a közös halászati politika szabályainak végrehajtása szükségességének tudatosítására - többek között szemináriumok és médiaeszközök útján - irányuló kezdeményezések során felmerülő kiadások a VII. mellékletben megállapított határokon belül a támogatható kiadások 75 %-ának megfelelő pénzügyi hozzájárulásra jogosultak.
9. cikk
Halászati járőrhajók és repülőgépek
A halászati tevékenységek ellenőrzésére és felügyeletére a tagállamok illetékes hatóságai által használt hajók és repülőgépek beszerzése és korszerűsítése során felmerülő kiadások a VIII. mellékletben megállapított határokon belül az alábbi pénzügyi hozzájárulásra jogosultak:
-
a 2004. május elsején csatlakozott tagállamok részéről felmerülő támogatható kiadások 50 %-a,
-
a többi tagállam részéről felmerülő támogatható kiadások 25 %-a.
10. cikk
Térítéssel kapcsolatos igények
A költségtérítéssel és előlegfizetéssel kapcsolatos igények megfelelnek a 2004/465/EK tanácsi határozat 12., 13. cikkének és I. melléklete C. részének.
11. cikk
Ennek a határozatnak a tagállamok a címzettjei.
Kelt Brüsszelben, 2004. december 28-án.